Forslag til EUROPA-PARLAMENTETS OG RÅDETS BESLUTNING om ændring af beslutning 2000/819/EF om et flerårigt program til fremme af initiativ og iværksætterånd, navnlig for små og mellemstore virksomheder (SMV) (2001-2005)

(forelagt af Kommissionen)

BEGRUNDELSE

1. Indledning

Evalueringsrapporten om vækst- og beskæftigelsesinitiativet (1998-2000) er udarbejdet i overensstemmelse med artikel 7(2) i Rådets afgørelse 98/347/EF af 19. maj 1998. I henhold til denne afgørelse skal Kommissionen foretage en evaluering af programmet, specielt af dets samlede anvendelse, dets umiddelbare virkninger for jobskabelsen og udsigterne for jobskabelsen på lang sigt for SMV.

Den 20. december 2000 besluttede Rådet (beslutning 2000/819/EF) at udvide vækst- og beskæftigelsesinitiativets finansielle instrumenter (SMV-garantifaciliteten, ETF-iværksætterfaciliteten og Joint European Venture (JEV)) på dette nye retsgrundlag. Der blev også indført et nyt instrument, seed-kapitalaktionen. Der blev imidlertid ikke længere afsat noget budget til JEV-programmet.

Det fremgår af bilag II, pkt. IV, til beslutningen, at JEV-programmet bør forenkles for bedre at svare til behovene hos SMV, herunder SMV i ansøgerlandene, og at Kommissionen er ved at undersøge mulighederne herfor. Efter en grundig undersøgelse har Kommissionen imidlertid konkluderet, at det ikke er muligt at forenkle JEV-programmet væsentligt på grundlag af beslutning 2000/819/EF af følgende årsager:

- beslutningen indeholder ingen bestemmelser, som tillader Kommissionen at vedtage foranstaltninger til ændring af programmets struktur, jf. bilag II til Rådets afgørelse 98/347/EF

- beslutningen indeholder ingen bestemmelser, som tillader Kommissionen at tilpasse kriterierne for tilskudsberettigelse til programmet, jf. Rådets afgørelse 98/347/EF

- der blev indgået forpligtelser for JEV-budgettet på grundlag af den rammeaftale, der blev indgået mellem Kommissionen og de finansielle formidlingsinstitutioner inden for JEV-netværket. En ændring af disse aftalers substans, som anses for at være nødvendig både for at forenkle programmet og beskytte Fællesskabets finansielle interesser på passende måde, vil derfor være uforenelig med artikel 6(5) i den gamle finansforordning (som var gældende, da budgettet blev fastsat)

- der blev indgået forpligtelser for JEV-budgettet som led i vækst- og beskæftigelsesinitiativet (1998-2000), og det er dermed udelukkende forbeholdt de stater, som var medlem af Den Europæiske Union og Det Europæiske Økonomiske Samarbejdsområde på det tidspunkt, hvor Rådets afgørelse 98/347/EF trådte i kraft. Det er derfor ikke muligt at anvende dette budget til projekter, som involverer de tiltrædende lande og ansøgerlandene

- Beslutning 2000/819/EF tillader ikke Kommissionen at udvide definitionen af 'tværnationale joint ventures' (den eneste form for tværnationalt samarbejde, der er støtteberettiget i henhold til afgørelse 98/347/EF) til at omfatte det bredere 'tværnationale partnerskab' (som er omtalt i beslutning 2000/819/EF), hvilket anses for at være nødvendigt for at kunne tilpasse programmet.

Evalueringen af vækst- og beskæftigelsesinitiativet viser, at to af de tre finansielle instrumenter, SMV-garantifaciliteten og ETF-iværksætterfaciliteten, kan betragtes som en succes. JEV-programmet, som havde til formål at hjælpe SMV med at etablere nye tværnationale joint ventures i Den Europæiske Union (og senere Det Europæiske Økonomiske Samarbejdsområde), har imidlertid ikke ført til de ventede resultater. Dette skyldtes lav efterspørgsel (kun en mindre del af det disponible budget er blevet forpligtet til projekter), ringe jobskabelse, dårlig omkostningseffektivitet både for Kommissionen og for SMV og generel mangel på tilfredshed med instrumentet blandt SMV.

2. Formålet med Kommissionens forslag

Hovedformålet med Kommissionens forslag er at udfase JEV-programmet snarest muligt og tilbageføre de resterende midler (ca. 43 mio. EUR) til det almindelig budget.

Kommissionen foreslår samtidig en række mindre ændringer af bilag I til Rådets beslutning 2000/819/EF med relation til det nye FTU-rammeprograms ikrafttræden, FTU-aktiviteters støtteberettigelse under ETF-iværksætterfaciliteten og længden af opstartsperioden for særlige højteknologiske sektorer.

3. Indholdet af Kommissionens forslag

Følgende to dokumenter forelægges for Rådet og Europa-Parlamentet:

1. evalueringsrapporten om vækst- og beskæftigelsesinitiativet

2. forslag til ændring af Rådets beslutning 2000/819/EF om et flerårigt program til fremme af initiativ og iværksætterånd, navnlig for små og mellemstore virksomheder (SMV) (2001-2005).

I overensstemmelse med proceduren i traktatens artikel 251 anmodes Rådet og Europa-Parlamentet om at vedtage den foreslåede ændring af Rådets beslutning 2000/819/EF, som omfatter:

1. Tilladelse til udfasning af JEV-programmet

2. Ændring af bilag I til Rådets beslutning 2000/819/EF med det formål at henvise mere eksplicit til FTU-aktiviteters støtteberettigelse under ETF-iværksætterfaciliteten, ajourføre henvisningen til det femte rammeprogram for FTU (for at tage hensyn til lanceringen af det sjette rammeprogram) og udvide definitionen af opstartsperioden for særligt højteknologiske sektorer, navnlig biovidenskab, til 10 år (for at tage hensyn til de lange produktudviklings- og testfaser forud for markedsføringen af produkterne, der er karakteristisk for disse sektorer).

2003/0292 (COD)

Forslag til EUROPA-PARLAMENTETS OG RÅDETS BESLUTNING om ændring af beslutning 2000/819/EF om et flerårigt program til fremme af initiativ og iværksætterånd, navnlig for små og mellemstore virksomheder (SMV) (2001-2005)

(EØS - relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 157, stk. 3,

under henvisning til forslag fra Kommissionen [1],

[1] EUT C [...] af [...], s. [...].

under henvisning til udtalelse fra Det Europæiske Økonomiske og Sociale Udvalg [2],

[2] EUT C [...] af [...], s. [...].

under henvisning til udtalelse fra Regionsudvalget [3], og

[3] EUT C [...] af [...], s. [...].

efter proceduren i traktatens artikel 251, og

ud fra følgende betragtninger:

(1) Den 5. november 1997 traf Kommissionen afgørelse 97/761/EF om godkendelse af en støttemekanisme til oprettelse af tværnationale joint ventures for SMV'er i Fællesskabet [4].

[4] EFT L 310 af 13.11.1997, s. 28.

(2) ETF-iværksætterfaciliteten, Joint European Venture-programmet (JEV) og SMV-garantifaciliteten blev indført ved Rådets afgørelse 98/347/EF af 19. maj 1998 om finansielle støtteforanstaltninger for innovative og jobskabende små og mellemstore virksomheder (SMV) - Vækst- og beskæftigelsesinitiativet [5].

[5] EFT L 155 af 29.5.1998, s. 43.

(3) Formålet med det flerårige program, der blev oprettet ved Rådets beslutning 2000/819/EF [6], som blev vedtaget den 20. december 2002, var at forbedre det finansielle klima for virksomhederne, navnlig ved at forbedre ETF-iværksætterfaciliteten, ændre SMV-garantifaciliteten og for så vidt angår JEV-programmet, ved at anvende de forpligtelser, der var indgået indtil 31. december 2000 i henhold til afgørelse 98/347/EF til fordel for virksomheder, der planlagde et tværnationalt partnerskab.

[6] EFT L 333 af 29.12.2000, s. 84.

(4) Det fremgår af punkt IV i bilag II til beslutning 2000/819/EF, at erfaringen har vist, at det er nødvendigt af forenkle JEV-programmet, for at formidlerne og Kommissionens tjenestegrene hurtigt kan behandle SMV's anmodninger om finansielle bidrag og sikre, at Fællesskabets midler anvendes korrekt. Der står endvidere, at Kommissionen var ved at undersøge mulighederne for at tilpasse kriterierne for adgang til at modtage støtte med henblik på bedre at imødekomme SMV's behov for grænseoverskridende investeringer, herunder i kandidatlandene.

(5) Den 10. september 2002 vedtog Europa-Parlamentet en beslutning [7] om Kommissionens rapport om vækst- og beskæftigelsesinitiativet [8], hvor det bemærker, at JEV-programmet i sin nuværende form ikke længere er hensigtsmæssigt.

[7] Betænkning om Kommissionens beretning til Europa-Parlamentet og Rådet om vækst- og beskæftigelsesinitiativet - Finansielle støtteforanstaltninger for innovative og jobskabende små og mellemstore virksomheder (SMV'er) PE 316.350 af 24.7.2002.

[8] Kommissionens beretning til Europa-Parlamentet og Rådet om vækst- og beskæftigelsesinitiativet - Finansielle støtteforanstaltninger for innovative og jobskabende små og mellemstore virksomheder (SMV). KOM(2002) 345 af 1.7.2002

(6) Evalueringen af vækst- og beskæftigelsesinitiativet af 29. maj 2002 [9] konkluderede, at markedets efterspørgsel efter JEV-programmet har været lav, jobskabelsesvirkningen begrænset og de administrative omkostninger meget høje, og at programmet bør udfases så hurtigt som muligt.

[9] KOM(2003) XXX

(7) Kommissionen bør af hensyn til omkostningseffektiviteten gradvis trække sig ud af programmer, der indebærer mikroforvaltning af små pengebeløb, som det er tilfældet for de projekter, der finansieres under JEV-programmet.

(8) Efter en grundig analyse må det imidlertid konkluderes, at det ikke er muligt at foretage en væsentlig forenkling af JEV-programmet, da væsentlige ændringer af programmets struktur eller dets kriterier for støtteberettigelse vil ændre dets karakter og derfor være uden for programmets retsgrundlag (Rådets afgørelse 98/347/EF). Det er derfor hverken muligt at anvende det resterende forpligtede budget eller at anvende budgettet til projekter, der involverer de tiltrædende lande eller kandidatlandene.

(9) Der er blevet indgået forpligtelser for budgettet for JEV-programmet på grundlag af rammeaftaler undertegnet med de finansielle formidlingsinstitutioner inden for JEV-netværket, hvilket har skabt en direkte juridisk forbindelse mellem dem og Kommissionen. Disse eksisterende rammeaftaler kan derfor ikke erstattes med direkte juridiske aftaler mellem Kommissionen og SMV'er, hvilket for dette specielle programs vedkommende ville have medført en forenkling og sikret bedre beskyttelse af Fællesskabets finansielle interesser.

(10) Det vil kun være muligt at foretage mindre proceduremæssige ændringer uden at miste det resterende budget, hvilket klart vil være utilstrækkeligt til at sikre, at programmet skal opnå betydeligt bedre resultater.

(11) Det er ikke muligt at anvende det resterende budget, for hvilket der er indgået forpligtelser, til projekter, der involverer de tiltrædende lande eller kandidatlandene, da forpligtelserne under dette budget blev indgået som led i vækst- og beskæftigelsesinitiativet (1998-2000) og derfor udelukkende er forbeholdt de stater, som var medlem af Den Europæiske Union og Det Europæiske Økonomiske Samarbejdsområde på det tidspunkt, hvor Rådets afgørelse 98/347/EF trådte i kraft.

(12) Siden udfasningen af to andre europæiske tværnationale joint venture-programmer - European Communities Investment Partners (ECIP) for udviklingslandene i Asien, Latinamerika, Middelhavsområdet og Sydafrika i 1999 og programmet til fremme af SMV-joint ventures og andre fælles aftaler (JOP) i Central- og Østeuropa og de nye uafhængige stater i 2000 - har mange finansielle formidlere i JEV-netværket reduceret eller indstillet deres aktivitet som følge af det ubetydelige antal JEV-ansøgninger fra SMV, med det resultat, at det i de fleste medlemsstater i realiteten ikke længere er muligt at ansøge om at deltage i programmet.

(13) I betragtning af de klare konklusioner af evalueringen anses det ikke for hensigtsmæssigt at erstatte JEV-programmet med et lignende program.

(14) Udfasningen af JEV-programmet skulle ikke berøre de rettigheder og forpligtelser, som Fællesskabet, de finansielle formidlere og støttemodtagerne (SMV) har for allerede godkendte projekter.

(15) For at kunne opfylde de finansielle formidleres berettigede forventninger bør de kunne indsende ansøgninger om finansielle bidrag til SMV i en vis periode, efter at denne afgørelse er truffet.

(16) Med henblik på at fremme innovation, forskning og udvikling og iværksætterånd hos SMV, jf. Det Europæiske Råd anmodning i Barcelona, bør der skabes et gunstigt klima for privatsektorinvesteringer i forskning og udvikling, navnlig gennem risikovillig kapital.

(17) Rådet (konkurrenceevne) fastslog den 26. november 2002, at medlemsstaterne, Kommissionen og de finansielle institutioner bør overveje, hvordan man kan forbedre de finansielle rammer for bioteknologien.

(18) I sin betænkning om biovidenskab og bioteknologi af 21. november 2002 opfordrede Europa-Parlamentet Kommissionen til at klarlægge, hvordan problemet med utilstrækkelig finansiering til opstart af bioteknologiske virksomheder kan løses, og anmodede Den Europæiske Investeringsbank om at påtænke opfølgningsaktioner.

(19) Beslutning 2000/819/EF bør ændres i overensstemmelse hermed -

TRUFFET FØLGENDE AFGØRELSE:

Artikel 1

I afgørelse 2000/819/EF foretages følgende ændringer:

(1) I bilag I foretages følgende ændringer:

(a) Første led i punkt 4, litra a), nr. i), affattes således:

"ved at investere i relevante og specialiserede venturekapitalfonde, navnlig seed-kapitalfonde, mindre fonde, fonde, der opererer regionalt eller fokuserer på bestemte industrier eller teknologier, eller i venturekapitalfonde, der finansierer F&U, f.eks. fonde knyttet til forskningscentre eller forskerparker, som til gengæld vil stille risikovillig kapital til rådighed for SMV."

(b) I punkt 4, litra a), nr. i) indsættes følgende led:

"- Igangsætningsfasen er normalt op til fem år. For virksomheder inden for bestemte højteknologiske sektorer, navnlig biovidenskab, kan igangsætningsfasen være op til ti år, på grund af de lange produktudviklings- og testfaser forud for markedsføringen af produkterne der er karakteristiske for disse sektorer."

(c) I punkt 4, litra a), nr. iv) indsættes følgende underafsnit:

"Joint European Venture-programmet udfases.

De finansielle formidleres kan forelægge Kommissionen ansøgninger om finansielle bidrag fra SMV indtil [ikrafttrædelsesdatoen + 115 dage - indsættes ved offentliggørelsen].

Ansøgninger og projekter behandles i overensstemmelse med artikel 4 og bilag II til Rådets afgørelse 98/347/EF."

(d) I punkt 5, første led, ændres udtrykket "femte rammeprogram" til "rammeprogrammet".

(2) Bilag II, punkt IV, udgår.

Artikel 2

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand

>TABELPOSITION>